HR
C 193/34
Službeni list Europske unije
12.5.2022.
Prvotna je odredba dopunjena kako bi se pojasnilo da je riječ o mliječnoj janjadi te se osim toga dodaje istovrsna odredba za takozvanu janjad za klanje.
Zadržava se zabrana upotrebe antibiotika za mliječnu janjad, ali je ta upotreba dopuštena kod takozvane janjadi za klanje ovisno o bolesti o kojoj je riječ i isključivo po preporuci veterinara, uz poštovanje propisanih rokova povezanih s upotrebom tih proizvoda, pri čemu se nalaže najmanje sedam dana od završetka bilo kakvog liječenja do klanja iako za to liječenje nije potrebno vrijeme čekanja od sedam dana.
Ta su liječenja dopuštena za takozvanu janjad za klanje jer je riječ o starijim životinjama koje su stoga izloženije bolestima koje zahtijevaju upotrebu antibiotika.
Ta izmjena specifikacije ne utječe na jedinstveni dokument.
U poglavlju:
5.2.
Prikupljanje janjadi (prethodno „Odlazak s gospodarstva i prijevoz”)
Sljedeći se odlomak briše: „Janje se može prodati ako je doseglo najmanje 9 kg i najviše 16 kg žive vage.
Životinju se tada može uputiti u sabirno mjesto.
Prijevoz se izvršava u uvjetima utvrđenima normom AFNOR NF V 00-051.
Norme u pogledu zauzetosti vozila moraju se poštovati kako bi se izbjegla pretrpanost i preopterećenje.”
U prvom se dijelu informacije odnose isključivo na mliječnu janjad, osim toga, briše se živa vaga, ali se masa trupa zadržava u sljedećem dijelu koji se odnosi na klanje.
Nadalje, ostali se elementi tog odlomka podudaraju s općim propisima te se stoga brišu.
Dodaje se sljedeći odlomak: „Sa životinjama se postupa pažljivo tijekom uzgoja, a posebno tijekom razvrstavanja za odlazak s gospodarstva kako bi se što više izbjegao svaki uzrok stresa.
Zabranjeno je hvatanje životinja za vunu.
Zabranjeno je davati životinjama sredstva za smirenje prije prijevoza.”
Tim se stavkom omogućuje utvrđivanje uvjeta postupanja sa životinjama tijekom prikupljanja i prijevoza.
Briše se sljedeća odredba: „Pri zaprimanju u sabirno mjesto provodi se odabir.
Životinje koje nisu namijenjene za ZOZP (koje imaju oznaku u boji na leđima te su identificirane na dostavnici) odvajaju se od životinja namijenjenih za ZOZP.
Tehničar iz skupine za ZOZP isključuje one koje su previše kržljave (u slučaju sumnje opipava se lumbalno područje te se janje deklasificira ako se napipaju vertebralne apofize) ili imaju fizičke nedostatke (hromost...).
Janjad se opipava na rebrima kako bi se provjerila prisutnost mišića i vizualno odmjerio masni pokrov životinje.
Općenito, tu radnju uvijek izvodi isti tehničar.
On zahvaljujući svojem iskustvu i znanju može brzo procijeniti je li janje u skladu sa ZOZP-om.
Skupine janjadi koje se mogu zadržati za ZOZP zatim se grupiraju u serije.
Kada se prikupljene količine smanje ili su pošiljke brojnije, janjad grupirana u sabirnom mjestu može se otpremiti u centar za razvrstavanje gdje će se razvrstati prije odlaska u klaonicu.” te se zamjenjuje odredbom koja slijedi: „Kada su prikupljene količine male, janjad se prvo može grupirati u sabirnom mjestu.
Ta se faza sastoji isključivo od istovara malih serija janjadi na određenom mjestu kako bi se formirala veća serija koja će se otpremiti u centar za razvrstavanje ili izravno u klaonicu.
Riječ je o udruživanju prijevoza.
U sabirnom mjestu nije dopušteno hranjenje.
U slučaju prolaska kroz centar za razvrstavanje, životinje koje nisu namijenjene za ZOZP (koje imaju oznaku u boji na leđima te su identificirane na dostavnici) odvajaju se od životinja namijenjenih za ZOZP.
Janjad koja je previše kržljava i/ili ima fizičke nedostatke (hromost...) isključuje se iz skupine za ZOZP.
Uvjeti prehrane, smještaja i zdravlja životinja u centru za razvrstavanje jednaki su onima na gospodarstvu.”